四賢一不肖詩 尹師魯
作者：蔡襄
朝代：宋

paragraphs: 君子道合久以成，小人利合久以傾。
世道下衰交以利，遂使周雅稱嚶鳴。
煌煌大都足軒冕，綽有風采爲名卿。
高名重位蓋當世，退朝歸舍賓已盈。
脅肩諂笑不知病，指天報遇如要盟。
一朝勢奪德未改，萬鈞已與毫釐輕。
畏威諛上亦隨毀，矧復鼓舌加其評。
透迤陰拱質氣厚，兩豆塞耳心無營。
鳴呼古人不可見，今人可見誰與明。
章章節義尹師魯，飭躬佩道爲華榮。
希文被罪激人怒，君獨欣慕如平生。
抗書轂下自論劾，惟善與惡宜彙征。
削官竄逐雖適楚，一語不挂離騷經。
當年亦有大臣逐，朋邪隠縮無主名。
希文果若事姦險，何此吉士同其聲。
高譚本欲悟人主，豈獨區區交友情。